**Jegyzőkönyv**

**Készült**: Zalaszentgrót Város Önkormányzata Képviselő-testületének 2023. november 30-án 1630 órai kezdettel tartott közmeghallgatásáról

**Helye:** Városháza, Deák Ferenc Terem (8790 Zalaszentgrót, Dózsa György u. 1.)

**Jelen vannak**: Baracskai József polgármester

 Vári Mária alpolgármester

Balogh Gábor képviselő

Baranyai Zsolt képviselő

 Gelencsér István képviselő

 Rádli József képviselő

 Veress János képviselő

 Vargáné Szabó Henrietta

 Dr. Simon Beáta jegyző

 Dr. Dézsenyi Veronika aljegyző

 Puklics Péter osztályvezető

 Fáner Csaba őrsparancsnok

 Dr. Al-Yari Mohamed intézményvezető

 Molnár Szilvezterné intézményvezető

 Dézsenyiné Németh Noémi intézményvezető helyettes

 Kovács Szilvia osztályvezető

 Varga Csilla ügyintéző

 Kulifainé Kovács Tímea ügyintéző

**Igazoltan távol marad:** Ságiné Szabó Beáta képviselő

**További jelenlévők**: 4 fő

 **Jegyzőkönyvvezető**: Saska Zsuzsa

**Napirendi javaslat:**

1. Tájékoztató Zalaszentgrót Város Önkormányzata 2023. évi tevékenységéről.

Előadó: Baracskai József polgármester

**Baracskai József:** Megállapítom, hogy a 9 képviselő-testületi tagból 8 jelen van, így a közmeghallgatás határozatképes. Ságiné Szabó Beáta jelezte távollétést a közmeghallgatásról. Nagyon nagy tisztelettel köszöntöm a lakosságot, az intézményvezetőket és természetesen a hivatal képviselőit és az önkormányzati képviselőket. Egy rövid kis tájékoztatót mondok a teljesség igénye nélkül. A tájékoztató után várjuk az Önök kérdéseit. Amire tudunk természetesen itt helyben válaszolunk, amire nem, azokra igény szerint írásban küldjük meg a választ. Az első és legfontosabb egy önkormányzat esetében is a költségvetés, amit ebben az évben 5.586.283,-eFt-al fogadtunk el. Egy város gazdasági potenciálját és az erősségét az adóbevételek helyzete mutatja, ami ez esetben 315.200.000,-Ft, ez az elmúlt évben kevesebb volt. A mai testületi ülésünkön a képviselő-testület arról döntött, hogy változatlanul hagyjuk a helyi adók mértékét, nem szeretnénk a lakosság terheit növelni. A költségvetésnél fontos ismérv, hogy a bevétel-kiadás egyensúlyban maradjon. A legnagyobb költséget a felhalmozási kiadások jelentik, a beruházásokra 3.381.632 e Ft-ot, a felújításokra 285.965 e Ft-ot fordítottunk. A működési kiadásoknál vannak a személyi juttatások, a dologi kiadások. Az intézmények vonatkozásában meg kell említeni, hogy azok működéséhez is hozzá kell járulnia a városnak. Az Egészségügyi Központ éves költségvetése 658 millió forint, amelyből 43 millió forint Zalaszentgrót Város Önkormányzatának hozzájárulása, annak ellenére, hogy az egy járási intézmény, tehát nemcsak zalaszentgrótiak veszik, vehetik igénybe. Az idei évben három település támogatott egy eszközbeszerzést az intézményben. Az óvoda-bölcsőde esetében az összköltség 256 millió forint, ehhez a hozzájárulása városnak 16 millió forint. A Városi Művelődési Központ, mely teljes egészében átkerült a Sze-va Grót Kft. működésében 78 millió forintból gazdálkodik, ehhez a feladatellátáshoz 44 millió forinttal járul hozzá az önkormányzat. A hivatal működése az összesen 272 millió forint, ehhez 59 millió forinttal járulunk hozzá.

A város gazdasági társaságai: Sze-va Grót Kft., amely 100% önkormányzati tulajdonú, nonprofit kft., tehát ellátja egyrészt a város közterületei és zöldterületei fenntartását, másrészt a jelenlegi kettős rendszerként működő művelődési központ és marketing iroda feladatainak egyesítésével a könyvtári szolgáltatás biztosításával, a város szerteágazó közművelődésének működtetésével, a városi ünnepségek szervezésével és lebonyolításával, kulturális, kommunikációs és városmarketing feladatokat. A cég megalakítása lehetővé teszi a fent rögzített feladatok összehangolását, az erőforrásokkal való hatékonyabb gazdálkodást. A hatékonyabb működtetés egyben észszerűbb gazdálkodást, a külső források eredményesebb bevonását, az infrastrukturális és szakmai szabad kapacitás értékesítését, a személyi és szervezeti érdekeltségi rendszer javítását jelenti. A zöldterület fenntartásnál a bevétel 26.478 e ft, a VMK- közművelődésnél a bevétel 25.419 e ft.

A Szentgrótért Kft.

A idei év a Szentgrótért Kft. életében nagyobb változást hozott. Folyamatosan figyelemmel kísérjük a két Kft. működését. 2023. október hónapban tartottunk egy revansot. Ez azért volt fontos, mert a fürdő 2023. szeptember 30-i hatállyal bezárt, így kapunk egy ¾ éves képet a Kft. működéséről. A Kft. életben fontos dolog volt, hogy 2023. májusában a korábban 30-32%-os bevételt és kiadást termelő zöldterület kezelés divízió megszűnt a Kft-nél. Az év első 4 hónapjában ellátásra került, de a 2023. szeptemberi összegben csak 12%-kal jelenik meg. A Kft-nél maradt a csarnok, a társasház, rendezvényeszközök, a projektmenedzsment és a fürdőüzemeltetés, valamint 2023. január 01. napjától a Dózsa u. 9. működtetése is ide tartozik, amelyet bérleti-üzemeltetési szerződés formájában lát el a Kft. Ezen változások alapján a 2023. szeptember 30-i állapot szerint a Kft. 119.900 e Ft árbevétel mellett 100.568 e költséget termelt, amely alapján összesen 19 300 e Ft eredményt tud felmutatni. Kiemelendő a fürdő üzemeltetése, ahol 86.000 e Ft árbevétel mellett 59.500 e Ft kiadás keletkezett, így 26.500 e Ft eredményt ért el. A Kft-ben 10 munkavállaló dolgozik, ez a szám korábban 18-20 fő körül mozgott. Minden munkavállaló, aki a korábban a zöldterület divízió keretében került foglalkoztatásra, a másik Kft-ben is vállalta a munkát. A kedvezőtlen gazdasági helyzet ellenére a fürdő 19 millió Ft nyereséget terrmelt, így javasoljuk, hogy a javadalmazási szabályzat alapján az ügyvezető részére az idei évben jutalom kerüljön megállapításra, amelyre a polgármester jogosult. 86 millió Ft átbevételt sikerült realizálni, a tervezett 60 millió Ft helyett. Nagy kihívást jelentett az új Kft. létrehozása, illetve az átszervezés lebonyolítása.

A Zalaszentgróti Szociális, Család és Gyermekjóléti Központ intézményfenntartó társulás fenntartásában működik, mivel 25 településből álló intézményfenntartó társulás a fenntartó, itt a többi település is hozzájárul a fenntartáshoz.

De nézzük meg, hogy mik is történtek a városban. A közmunkaprogram már több, mint 10 éve van a városunkban. Volt, amikor többen dolgoztak, most jelen pillanatban 28 fő kerül foglalkoztatásra , ami elég nagy terhet ró a kollégákra. Az apróbb feladatokat nagyon jól elvégzik, mint például a festéseket, karbantartásokat, de lehet mondani akár egy garázstetőcserét, vagy éppen a hirdetőtáblákat. Felújításra került a volt áruház mögötti parkoló, beüvegezték a buszmegállókat. Tüskeszentpéterben kerékpáros utcatáblák kerültek kihelyezésre. Új buszvárókat létesítettünk a Kossuth L. utcában és Aranyodon. A közmunkások végezték el a szegélyek, aknák tisztítását, levélgyűjtést, fásítást, növények gondozását.

A Szentpéteri úton tereprendezést végeztünk és hulladékelszállítás történt. A Béke-Berényi utcákban az átkötő ut, továbbá a Nadas patak és a garázssor is kitisztításra került. A közmunkások között vannak szakemberek, melyek segítségével felújításra került a mozgáskorlátozott feljáró, a rendezvénypavilon, bútorokat is készítettek. A Zalaszentgróti Napköziotthonos Óvoda- Bölcsődénél játszótéri elemek készítése, festés, laminált padló lerakása, falburkolat, galéria felújítása is megtörtént. Több intézményünknél festési munkálatokat is végeztünk, többek között a hivatal melléképületén, a zalaudvarnoki kultúrházban, a Roma Nemzetiségi Önkormányzat Irodájában, a VMK-ban.

Projektek: Fecskeház program újra gondolva. Az idei évben is voltak, az önkormányzat részéről támogatás 65.652.382-Ft-os, míg a Zalai Hazatérők Egyesülete részéről 19.109.140-Ft-os támogatással indult. Ennél 4 lakás került kialakításra, 20 fiatalt részesítettünk ösztönzési támogatásban. Elkészítettük a Gazdaságfejlesztési Cselekvési Programunkat, 8 alkalommal tartottunk kompetenciafejlesztő programot és vállalkozói fórumot. Létrehoztuk az Innovációs és Karriertervező Irodát, alkalmaztunk egy ifjúsági referenst. Megvalósult a honlap létrehozása a projekttel kapcsolatos információk megosztásához és a projekt sikeresen zárult.

Helyi identitás és kohézió: A program keretében a zalaszentgróti mikro térségek közösségeinek megújítása volt a cél, melyben közösségi rendezvényeket és workshopokat tartottunk, továbbá közművelődési szakemberek képzését, fejlesztését. Az információs csatornákat megújítottuk, itt a zalaszentgróti honlapra és applikációra gondolok. A program sikeresen zárult 2023. 06. 20-án

Utak, terek felújítása, is megtörtént, hiszen felújításra került a Május 1 utca 42 millió forint összegben, a Cser-Zilai út 36 millió forint, továbbá a Sutyi udvar 4 millió forint összegben.

Zalaszentgrót központú agglomeráció szennyvízelvezetése és tisztítás, a legnagyobb fejlesztésünk, ami az utóbbi években, évtizedekben legnagyobb mértékű. Ez több, mint 6 milliárdos projekt. Ezt már tíz éve kezdtük el, és örülök neki, hogy végre befejeződött, holnap kerül sor a projekt záró rendevényére. Itt a szennyvíztisztító telepünknek a teljes rekonstrukciója valósult meg, továbbá Türje községből a szennyvíz bevezetése a szennyvíztisztítóba, Tekenye község esetében teljes szennyvízhálózat kiépítése és integrálása a zalaszentgróti szennyvízkezelési rendszerbe. Zalaszentgrót város esetében pedig a szennyvíztisztító telep fejlesztés és szennyvízelvezető rendszer bővítése az Október 23. utca, az Alkotmány utca, Mitterdomb, Zalakoppány városrész, egyedi szórványbekötésekre került sor.

Az Egészségügyi Központnál az infrastruktúra fejlesztési projekt összköltsége 281 millió forint, melyből közel 200 db eszköz került beszerzésre. A 2024-es évben energiafejlesztést tervezünk, egy 35 KW-os napelemes rendszer kiépítése 20 millió forintértékben. A járóbeteg szakellátó infrastrukturális fejlesztése körében történik tetővízszigetelés, új akadálymentes bejárat kialakítása, épületgépészeti fejlesztés, eszközbeszerzés közel 52 millió forint ráfordítással.

Önkormányzati forrásból az idei évben felújításra került a Kisfaludy, a Móricz Zs., utcák, felújításra került a Katalin lakótelep játszótere és fákat is ültettünk. Megújult a Csány utca járdája, a csáfordi kultúrház, az áruház parkoló kövezése, a Gyár utca járda felújítása. Rehabilitálásra került a hősi emlékmű, a szentháromság szobor, bővítettük a temetőt.

Zalaszentgróton ez évben nagyon sokrétű, színvonalas rendezvényeken vehettek részt a helyi lakosok. 2022. év végén az adventi ünnepségeken nagyon sokan vettek részt, de említhetem az óévbúcsúztatót, a télkergető farsangot, a nyuszivárót, a retro majálist a kulturtivornyát. A Művelődési Központban számos színvonalas előadás került megrendezésre, a teljesség igénye nélkül a Padlás, a Primadonnák, a Groteszk, a Könnyű és Komoly Szili Péter koncert.

A társadalmi szerepvállalás keretében támogatjuk a fiatalokat, babacsomaggal, polgáravató rendezvényt tartunk. Az érettségiző fiataloknak elismeréseket adunk át. Az idősek is talának programot a városban, már második éve nagy sikerrel került megrendezésre. A nagy létszámra való tekintettel a sportcsarnokba került megtartásra, külön köszöntötték azokat a házaspárokat, akinek kerek évfordulójuk volt. Az önkormányzat minden évben köszönti a pedagógusokat, annak ellenére, hogy az iskola már nem a város fenntartásába tartozik, és segíti az intézmény működését.

A 2024-es év terveinek a mottója „Békesség- Biztonság- Boldogság”!

Terveink között szerepel Zalaszentgrót megtartartóerejének erősítése, a gazdasági stabilitás megőrzése, az önkormányzati intézményeink működőképességének biztosítása, az Egészségügyi Központ és járóbeteg ellátás fenntartása, a szociális ellátások és szolgáltatások bővítése. Nagy hangsúlyt fektetünk a középfokú oktatás fennmaradásárnak támogatására, a kisvárosok fejlesztési program kiaknázására, az Uniós pályázati programra való felkészülésre. Szem előtt tartjuk a zöld fejlesztések növelését, a helyi infrastutúra és szolgáltatások bővítését, a helyi közösségek erősítését és a helyi turisztikai térség vonzerejének növelését. Decemberben lesz egy képviselő-testületi ülésünk, most vasárnap első advent, jöjjenek ki, érezzék jól magukat, mindenkinek további szép estét kívánok!

**Vargáné Szabó Henrietta:** Kérdésem, hogy mit takar a közművelődési szakemberek képzése fejlesztése program?

**Baráth Zoltán**: Ezek a képzések a MINEK projekt keretében valósultak meg. Ezeken a képzéseken a projektben részt vett 5 település olyan közösség építő emberei vettek részt, akik az ott élőknek fontos programokat és eseményeket szerveznek. Épp ezért tartottuk fontosnak, hogy ezekkel a képzésekkel segítsük ezeket az embereket. Elsajátíthatták azokat a fontos dolgokat amik a mai korban elengedhetetlenek egy közösség építéséhez és ezen közösségek reklámozásához. Tanulhattak fotózást, videózást, online marketinget és számos más fontos dolgot.

További hozzászólás hiányában Baracskai József polgármester úr a közmeghallgatást 1730 órakor bezárta.

K.m.f.

**Baracskai József Dr. Simon Beáta**

 polgármester jegyző